Ramaphosa vergelyk BLM-betogings met destydse Soweto-opstandeDie Soweto-jeugopstande in 1976 Foto: SAHistory.org.za Pres. Cyril Ramaphosa vergelyk in sy jongste nuusbrief die sogenaamde #BlackLivesMatter-betogings in die buiteland met die Soweto-jeugopstande van 1976. “Jong mense oor die wêreld het ŉ gemeenskaplike doel gevind. Hulle is besig om standbeelde en simbole van rassisme af te breek, hulle eis die dekolonisering van opvoedkundige kurrikulums en vra dat instellings rassisme en sosiale uitsluiting moet aanraak,” skryf die president Maandag in sy nuusbrief aan die vooraand van Jeugdag in Suid-Afrika. Maroela Media het vroeër vandag berig die standbeelde van slawehandelaars, imperialiste en ontdekkingsreisigers is die afgelope week gedurende die #BlackLivesMatter-betogings in verskeie lande geteiken in protes teen rasse-ongeregtighede deur die eeue heen. Dit sluit in standbeelde van Christopher Columbus, Cecil Rhodes en koning Leopold II van België. Pres. Cyril Ramaphosa (Foto: Jairus Mmutle/GCIS) “Terwyl ons op hierdie Jeugdag hulde bring aan die generasie van 1976, bring ons ook hulde aan die jeug van Suid-Afrika ná apartheid, die waardige erfgename van hierdie edele nalatenskap.” Volgens Ramaphosa het die jeug in 1976 destyds daarna gestreef om die destydse Bantoe-onderwys af te breek terwyl vandag se jeug na nasionale versoening en transformasie streef. “Daar sal mettertyd gesê word dat hierdie jaar, 2020, die begin van ŉ nuwe epog in die geskiedenis van die mensdom was,” skryf hy met verwysing na die #BlackLivesMatter-betogings asook die Covid-19-pandemie. Die president voer nou aan dat die pandemie die wêreld die geleentheid bied om te “herstel” van materialisme en selfsug onder individue asook die samelewing in geheel. Betogers hou ŉ banier vas met die woorde “Ons kan nie asemhaal nie” in St. Paul, Minnesota. (Foto: John Minchillo, AP) Volgens Ramaphosa het hy gedurende Jeugmaand verskeie gesprekke met jong mense gevoer waarin hy aangevoer het dat die krag van ŉ idee nooit onderskat moet word nie. “Hierdie jong mense het hul idees in aksies verander. Die gebrek aan hulpbronne het hulle nie teruggehou nie … Hulle is vasbeslote om op eie meriete te slaag.” Die president belowe om werkloosheid onder die land se jeug aan te pak. Maroela Media het vroeër berig die getal jong mense tussen die ouderdom van 15 en 24 jaar wat nie werk het of onderrig word nie, het in die vierde kwartaal van 2019 op 32% (3,3 miljoen) gestaan. “Ons sal nou meer as ooit tevore na die innoverende en baanbrekersgees van ons jeug kyk om oplossings vir die werkloosheidskrisis te vind,” het Ramaphosa gesê.